钦定古今图书集成/明伦汇编/人事典/第041卷 > 颜氏家训 > 《风操篇》
## 钦定古今图书集成/明伦汇编/人事典/第041卷 > 颜氏家训 > 《风操篇》

《礼》云：“见似目瞿，闻名心瞿。”有所感触，恻怆心眼，若在
从容平常之地，幸须申其情耳。必不可避，亦当忍之。
犹如伯叔兄弟，酷类先人，可得终身肠断与之绝耶？
又临文不讳，庙中不讳，君所无私讳。盖知闻名须有
消息，不必期于颠沛而走也。梁世谢举甚有声誉，闻
讳必哭，为世所讥。又臧逢世，臧严之子也，笃学修行，
不坠门风。孝元经牧江州，遣往建昌督事，郡县民庶，
竞修笺书，朝夕辐辏，几案盈积。书有称严寒者，必对
之流涕，不省取记，多废公事，物情怨骇，竟以不办而
还。此并过事也。近在杨都，有一士人讳审，而与沈氏
交结周厚，沈与其书，名而不姓，此非人情也。凡避讳
者，皆须得其同训，以代换之。桓公名白，博有五皓之
称；厉王名长，琴有修短之目。不闻谓布帛为布皓，呼
肾肠为肾修也。梁武帝小名阿练，子孙皆呼练为绢，
乃谓销炼物为销绢物，恐乖其义。或有讳云者，呼纷
纭为纷烟；有讳桐者，呼梧桐树为“白铁树”，便似戏笑
耳。周公名子曰“禽”，孔子名儿曰鲤，止在其身，自可无
禁。至若卫侯、魏公子、楚太子，皆名虮虱，长卿名犬子，
王修名狗子，上有连及，理未为通。古之所行，今之所
笑也。北土多有名儿为驴驹、豚子者，使其自称及兄
弟所名，亦何忍哉！前汉有尹翁归，后汉有郑翁归，梁
家亦有孔翁归，又有顾翁宠，晋代有许思妣、孟少孤，
如此名字，幸当避之。今人避讳，更急于古，名子者当
为孙地。吾亲识中有讳襄、讳友、讳同、讳清、讳和、讳禹，
交疏造次，一座百犯，闻者辛苦，无聊赖焉。昔司马长
卿慕蔺相如，故名相如。顾元歆慕蔡邕，故名雍。而后
汉有朱张，字孙卿，许暹字颜回。梁世有庾晏婴祖孙
登，连古人姓为名字，亦鄙事也。昔刘文饶不忍骂奴
为畜产，今世愚人，遂以相戏，或有指名为豚犊者，有
识傍观，犹欲掩耳，况名之者乎？近在议曹，共平章百
官秩禄。有一显贵，当世名臣，意嫌所议过厚。齐朝有
一两士族文学之人，谓此贵曰：“今日天下大同，须为

古者名以正体，字以表德，名终则讳之，字乃可以为
孙氏。孔子弟子记事者皆称仲尼。吕后微时，尝字高
祖为“季。”至汉袁种，字其叔父曰丝。王丹与侯霸子语，
字霸为君房，江南至今不讳字也。河北士人全不辨
之，名亦呼为字，字固因呼为字。《尚书》王元之兄弟皆
号名人，其父名云字罗汉，一皆讳之，其馀不足怪也。
刘縚、缓、绥兄弟，并为名器，其父名昭，一生不为“照”字，
唯依《尔雅》火傍作“召”耳。然凡文与正讳相犯，当自可
避；其有同音异字，不可悉然。“刘”字之下，即有昭音。吕
尚之儿，如不为上；赵壹之子，傥不作一，便是下笔即
妨，是书皆触也。尝有甲设䜩席，请乙为宾，而旦于公
庭见乙之子，问之曰：“尊侯早晚顾宅？”乙子称其父已
往，时以为笑。如此比例，触类慎之，不可陷于轻脱。